প্ৰশ্নঃ- ১৯১৭ চনৰ ৰুছ বিপ্লৱ বা বলছেভিক বিপ্লৱৰ বিষয়ে চমুকৈ আলোচনা কৰা ।

উত্তৰঃ- কুৰি শতিকাৰ এক যুগান্তকাৰী ঘটনা হৈছে ৰাছিয়াৰ ১৯১৭ চনৰ বিপ্লৱ । এই বিপ্লৱৰ ফলত জাৰৰ স্বেচ্ছাচাৰী শাসনৰ অন্ত পেলাই প্ৰজাতন্ত্ৰ স্থাপন কৰা হৈছিল । এই বিপ্লৱে ৰাছিয়াত কেৱল ৰাজনৈতিক আৰু সামাজিক সমতা স্থাপন কৰা নাছিল , ই ৰাছিয়াত অৰ্থনৈতিক আৰু ঔদ্যোগিক বিকাশো দ্ৰুত কৰি তুলিছিল । এই বিপ্লৱে ৰাছিয়াত শ্ৰমিক তথা সৰ্বসাধাৰণ শ্ৰেণীৰ সাৰ্বভৌমত্ব স্থাপন কৰিছিল । ১৯১৭ চনৰ ৰুছ বিপ্লৱৰ কাৰণ সমূহ তলত দিয়া ধৰণে আলোচনা কৰিব পাৰি-

**১) স্বেচ্ছাচাৰী দুৰ্বল ৰাজতন্ত্ৰঃ-** ১৮৮১ চনৰ পৰবৰ্তী কালত ৰাছিয়াৰ আভ্যন্তৰীণ দিশত বিভিন্ন সমস্যাই গা কৰি উঠিছিল । জাৰ তৃতীয় আলেজণ্ডাৰ আৰু জাৰ দ্বিত্বীয় নিকোলাছৰ শাসন কালত ৰাছিয়াত অত্যাচাৰী শাসন চলিছিল । জাৰ দ্বিত্বীয় নিকোলাছ অতি দুৰ্বল আৰি অকামিলা শাসক আছিল । তেওৰ শাসন কালত গোটেই প্ৰশাসন যন্ত্ৰটো দুৰ্নীতিগ্ৰস্ত হৈ পৰিছিল । আভ্যন্তৰীণ আৰু বৈদেশিক নীতিৰ ক্ষেত্ৰত এই সময়ছোৱাত কোনোধৰণৰ পৰিৱৰ্তনশীল নীতি গ্ৰহণ কৰা হোৱা নাছিল । ১৯০৫ বিপ্লৱৰ পাছত গঠিত হোৱা ডুমাৰ কাৰ্য কলাপত জাৰে হস্থক্ষেপ কৰা আৰম্ভ কৰিছিল । ক্ৰিমিয়ান যুদ্ধ আৰু জাপানৰ হাতত হোৱা ৰাছিয়াৰ পৰাজয়ে জাৰতন্ত্ৰৰ দুৰ্বলতা সম্পূৰ্ণৰূপে প্ৰকাশ কৰিছিল । প্ৰথম বিশ্বযুদ্ধৰ সময়ত ১৯১৫ চনত জাৰ্মানীৰ হাতত ৰাছিয়াৰ শোচনীয় পৰাজয় হৈছিল । গতিকে জাৰৰ শাসনৰ অন্ত পেলাই ৰাছিয়াত নতুন ৰাজনৈতিক ভেটি প্ৰতিষ্ঠাৰ বাবে সকলো লোক আগুৱাই আহিছিল ।

**২) অৰ্থনৈতিক কাৰণঃ-** অৰ্থনৈতিক অ-সমতুলতা ১৯১৭ চনৰ ৰুছ বিপ্লৱৰ আন এক উল্লেযোগ্য কাৰণ আছিল । উদ্যোগ বিপ্লৱৰ ফলত ৰাছিয়াত এক পুঁজিপতি শ্ৰেণীৰ সৃষ্টি হৈছিল । সমাজৰ শাসক শ্ৰেণী, অভিজাত শ্ৰেণী আৰু পুঁজিপতি শ্ৰেণীৰ আৰ্থিক অৱস্থা অতি স্বচ্ছল আছিল । ইয়াৰ বিপৰীতে সমাজৰ নিম্নস্তৰৰ লোকসকলে অতি কষ্টকৰ জীৱন-যাপন কৰিবলগিয়া হৈছিল । কৃষক শ্ৰেণীৰ আৰ্থিক অৱস্থা অত্যন্ত পুতৌজনক আছিল । সমাজৰ আৰ্থিকভাৱে দুৰ্বল লোকসকলে সমাজবাদী সকলৰ লগত বিপ্লৱৰ সমৰ্থন কৰিছিল ।

৩) **পশ্চিমীয়া আদৰ্শবাদৰ প্ৰভাৱঃ**-ৰাছিয়াৰ নতুন প্ৰজন্ম পশ্চিমীয়া গণতান্ত্ৰিক তথা সমাজবাদী আদৰ্শৰ দ্বাৰা প্ৰভাৱিতহৈছিল । ৰাছিয়াৰ জাৰ সকলৰ স্বেচ্ছাচাৰী তথা প্ৰতিক্ৰিয়াশীল শাসন ব্যৱস্থাই সাধাৰণ জনতাক অতীষ্ঠ কৰি তুলিছিল । এই লোক সকল পশ্চিমীয়া গণতান্ত্ৰিক তথা সমাজবাদী আদৰ্শৰ আৰু পৰিবৰ্তনকামী নীতিৰ দ্বাৰা প্ৰভাৱিত হৈছিল । টলষ্টয়, টুৰ্গেনিভ, ডষ্টয়েভস্কি আদি চিন্তাশীল লোকসকলৰ লেখাই ৰাছিয়াৰ নতুন প্ৰজন্মক উদ্বব্ধ কৰিছিল । ৰাছিয়াৰ প্ৰগতিৰ কাৰণে জাৰৰ শাসনৰ অন্ত পেলাই নতুন ৰাজনৈতিক গাঁঠনিৰ প্ৰয়োজনীয়্তা তেওঁলোকে সম্পূৰ্ণভাৱে উপলব্ধি কৰিছিল । সমাজৰ পৰিবৰ্তনকামী দলটো কাৰ্লমাৰ্ক্সৰ আদৰ্শৰদ্বাৰা সম্পূৰ্ণৰূপে প্ৰভাৱিত হৈছিল । তেওঁলোকে জাৰতন্ত্ৰৰ ওৰ পেলাই প্ৰজাতন্ত্ৰ প্ৰতিষ্ঠাৰ বাবে এই বিপ্লৱ আৰম্ভ কৰিছিল ।

**৪) সাধাৰণ প্ৰজাৰ আৰ্থিক দুৰাৱস্থাঃ-** প্ৰথম বিশ্বযুদ্ধত ৰাছিয়াৰ পৰাজয়ৰ পিছত ৰাছিয়াৰ সাধাৰণ শ্ৰেণীৰ লোকসকলৰ আৰ্থিক অৱস্থা অত্যন্ত বেয়া হৈ পৰিছিল । মূল্যবৃদ্ধি, খাদ্যবস্ত্তৰ নাটনি আদিৰ ফলত সমাজত দুৰ্ভিক্ষৰ সৃষ্টি হৈছিল । কিন্ত্ত জাৰৰ প্ৰশাসনে ইয়াৰ সমাধানৰ কোনো ব্যৱস্থা লোৱা নাছিল । কেৱল সৈন্যবাহিনীৰ কাৰণে চিন্তা কৰা জাৰতন্ত্ৰৰ প্ৰতি সাধাৰণ জনতা উত্তেজিত হই উঠিছিল । এনে পৰিস্থিতিত জাৰতন্ত্ৰৰ অৱসানৰ বাবে সকলো ঐক্যবদ্ধ হৈ উঠিছিল ।

**বিপ্লৱৰ আৰম্ভণীঃ-** প্ৰন্থম বিশ্বযুদ্ধত জাৰ্মানীৰ হাতত পৰাজয়ৰ পিছৰ পৰা ৰাছিয়াৰ সকলো ৰাজনৈতিক পাৰ্টি আৰু জনসাধাৰণে জাৰৰ শাসনৰ অন্ত পেলাবলৈ ছেগ চাই আছিল । এনেতে জাৰে সম্ৰাজ্ঞী আৰু ৰাজপুতিনৰ কবলত পৰি জাৰ্মানীৰ সৈতে এক গোপন বুজা-পৰা চুক্তি কৰিবলৈ ওলাইছে বুলি এক উৰাবাতৰি উলাইছিল । আনহাতে, চৰকাৰে যুদ্ধ পৰিচালনা কাৰ্যত হস্তক্ষেপ কৰিছে বুলি ডুমাৰ সদস্য সকলে আপত্তি কৰিছিল । জাৰতন্ত্ৰৰ এনে কাৰ্যত উত্তেজিত হৈ জনতাই প্ৰতিবাদ আৰম্ভ কৰে । উত্তেজিত জনতাই প্ৰতিৰক্ষা মন্ত্ৰীক আটক কৰাৰ লগতে ৰাজপুতিনক হত্যা কৰে । ৰাছিয়াৰ প্ৰায়বোৰ গ্ৰামাঞ্চলতে কৃষক সকলে জাৰৰ শাসন্ৰ বিৰুদ্ধে যুদ্ধ কৰে , চহৰ অঞ্চল সমূহতো শ্ৰমিক শ্ৰেণীয়ে আন্দোলন আৰম্ভ কৰিছিল ।

১৯১৭ চনৰ মাৰ্চ মাহত ৰাছিয়াৰ পেট্ৰ’গ্ৰেড চহৰত এক সংকটে দেখা দিছিল । ইয়াত খাদ্যৰ অভাৱত জনতাই আন্দোলন আৰম্ভ কৰিছিল । এই আন্দোলন পৰিচালনা কৰিবৰ কাৰণে আৰু স্থানীয় চৰকাৰৰ কাৰ্য চলাবৰ বাবে আন্দোলনকাৰী সকলে এখন ছোভিয়েট বা সৈন্য আৰু শ্ৰমজীৱী লোকসকলৰ এখন পৰিষদ গঠন কৰিছিল । ইয়াৰ লগে লগে ডুমাই এখন আন্তঃকালীন চৰকাৰ গঠন কৰি জাৰ দ্বিতীয় নিকোলাছক সিংহাসনচ্যুত কৰে । এনেদৰে ১৯১৭ চনত ৰাছিয়াত বিপ্লৱৰ আৰম্ভনণী হৈছিল ।

**আন্তঃকালীন চৰকাৰঃ-** জাৰক আতঁৰাই শাসনকাৰ্য চলাবৰ বাবে ডুমাই এখন আন্তঃকালীন চৰকাৰ গঠন কৰিছিল । কিন্ত্ত এই চৰকাৰখন আছিল মধ্যবিত্ত শ্ৰেণীৰ হাতৰ মুঠিৰ চৰকাৰ । মিলিনেস্কিৰ নেতৃত্বত গঠিত এই চৰকাৰ আছিল সাংবিধানিক গণতন্ত্ৰত বিশ্বাসী । এই চৰকাৰে পশ্চিমীয়া আদৰ্শৰ নানা সংস্কাৰ কাৰ্যসূচী গ্ৰহণ কৰিছিল আৰু যুদ্ধ চলাই যোৱাৰ সিদ্ধান্ত লৈছিল ।

কিন্ত্ত সেইখিনি সময়ত ৰাছিয়াৰ জনসাধাৰণৰ বাবে আটাইতকৈ প্ৰয়োজনীয় কথা আছিল ‘ মাটি, খাদ্য আৰু শান্তি’ । গতিকে বিক্ষুব্ধ জনতাই যুদ্ধ চলাই যোৱা সিদ্ধান্তৰ বিৰোধিতা কৰিছিল । সেই সময়ত এই বিপ্লৱৰ নেতৃত্ব দিছিল বলছেভিক সকলে । আনহাতে আন্তঃকালীন চৰকাৰৰ পৰা মনছেভিক সদস্য সকলে কেডেটসকলক বহিস্কাৰ কৰে । কেৰনেস্কিৰ নেতৃত্বত চলা মনছেভিক চৰকাৰৰ প্ৰধান লক্ষ্য আছিল সাংবিধানিক উপায়েৰে ৰাছিয়াত ক্ৰমান্বয়ে সমাজবাদ প্ৰতিষ্ঠা কৰা ।

**বলছেভিক চৰকাৰ প্ৰতিষ্ঠাঃ-** বলছেভিক দলে কেৰনস্কিৰ কাৰ্যপন্থাক সম্পূৰ্ণৰূপে সমৰ্থন দিব পৰা নাছিল । লেনিন আৰু ট্ৰ’টস্কি নামৰ দুজন লোকৰ নেতৃত্বত্ব বলছেভিক সকলে যুদ্ধৰ বিৰোধিতা কৰিছিল আৰু বিনাচৰ্তে শান্তি স্থাপন কৰিব বিছাৰিছিল । তেওঁলোকে বিপ্লৱৰ দ্বাৰা পৰিচালিত সমাজ ব্যৱস্থাৰ একেবাৰে অন্ত পেলাব বিচাৰিছিল আৰু তাৰ পৰিবৰ্তে সৰ্বহাৰা শ্ৰেণীৰ একনায়কত্ব্বাদ প্ৰতিষ্ঠা কৰিব বিচাৰিছিল । ৰাছিয়াত ক্ৰমান্বয়ে বলছেভিক সকল শক্তিশালী হই উঠিছিল । এনে সময়তে জাৰ্মানীয়ে পেট্ৰ’গ্ৰেড চহৰত আক্ৰমণ চলাইছিল যদিও বলছেভিক সকলে অতি কম সময়ৰ ভিতৰত পেট্ৰ’গ্ৰেড চহৰত তেওঁলোকৰ প্ৰভাৱ প্ৰতিষ্ঠা কৰিছিল । ইয়াৰ পিছত ১৯১৭ চনৰ ৭ নৱেম্বৰৰ্দিনা কেৰেনস্কিৰ আন্তঃকালীন চৰকাৰ ওফৰাই লেনিনৰ নেতৃত্বত বলছেভিক চৰকাৰ গঠন কৰা হয় ।

এই দৰে ১৮৮১ চনৰ পৰা ১৯১৭ চনলৈ ৰাছিয়াত যি আভ্যন্তৰীণ আৰু বৈদেশিক নীতিৰ ক্ষেত্ৰত সমস্যাৰ সৃষ্টি হৈছিল , ১৯১৭ চনৰ বিপ্লৱৰ ফলত তাৰ অন্ত পৰে । এই বিপ্লৱৰ ফলত ৰাছিয়াত স্বেচ্ছাচাৰী জাৰৰ শাসনৰ অন্ত পৰি বলছেভিক দলৰ নেতৃত্বত প্ৰজাতান্ত্ৰিক চৰকাৰ প্ৰতিষ্ঠা হৈছিল ।